Covid-19-statistieke: Herstelkoers op 62,5%(Argieffoto:Alexas_Fotos/Pixabay) Suid-Afrika se bevestigde getal Covid-19-sterftes het teen Dinsdagaand op 7 257 gestaan nadat 190 nuwe gevalle bevestig is. Altesaam 11 sterftes is in die Oos-Kaap bevestig, 55 in Gauteng, 62 in KwaZulu-Natal, 49 in die Wes-Kaap en 13 in Noordwes. Dr. Zweli Mkhize, minister van gesondheid, het gesê die land het tans ŉ herstelkoers van 62,5% nadat 287 313 mense reeds van die virus herstel het. Volgens die minister het die land nou 459 761 bevestigde Covid-19-gevalle. Altesaam 7 232 nuwe gevalle is bevestig. Suid-Afrika het volgens die Europese Sentrum vir Siektevoorkoming in hierdie stadium een van die laagste sterftekoerse weens Covid-19. Die sterftekoers is die verhouding tussen bevestigde sterftes en bevestigde gevalle van ŉ siekte. Tydens ŉ uitbreking van ŉ pandemie word die sterftekoers volgens die sentrum egter beskou as ŉ swak aanduiding van die sterfterisiko van die siekte. Suid-Afrika se sterftekoers staan in hierdie stadium op 1,5%, in vergelyking met lande soos Rusland (1,6%), Indië (2,3%), die VSA (3,5%) en Brasilië (3,6%). Wêreldwyd staan die sterftekoers weens Covid-19 op 4,1%. As daar wêreldwyd na sterftes gekyk word, is die meeste sterftes in Indië, Brasilië, die VSA en Mexiko. Suid-Afrika het teen Dinsdagaand meer as 2,8 miljoen toetse vir Covid-19 gedoen.